Tiit Meren

**Tiit Meren** (sündinud 21. juunil 1955 Tallinnas) on eesti arst ja ühiskonnategelane.

## Haridus
Ta on lõpetanud 1979. aastal Tartu Riikliku Ülikooli arstiteaduskonna. Aastatel 1982–1986 õppis ta samas südamekirurgia aspirantuuris ja doktorantuuris dr Toomas Sullingu juhendamisel. 1986. aastal kaitses ta väitekirja "Aortokoronaarne šunteerimine südamelihase ägeda infarkti staadiumis" ning 1987. aastal sai meditsiiniteaduste kandidaadi kraadi.

## Töö ja muu erialane tegevus
Tiit Meren on kõrgema kategooria kardiovaskulaarkirurg. Ta on üks Taastava Kirurgia Kliiniku rajajaid ja kliiniku juhatuse liige. 

Aastatel 1980–1982 töötas ta Tallinna Kiirabihaiglas. Külaliskirurgina on ta töötanud Šveitsis Zürichi Ülikooli südame- ja veresoontekirurgia kliiniku südamekirurgia meeskonnas aastatel 1988–1989 ja 1993–1994.

Alates 1994. aastast töötab Tiit Meren veresoontekirurgina Taastava Kirurgia Kliinikus, lisaks võtab ambulatoorse kirurgia patsiente vastu ka Sillamäel ja Narvas (Almeda kliinikus) ning Ida-Viru Keskhaiglas.

2008. aastal töötas ta esimese tänapäevase Eesti sõjakirurgina Afganistanis Camp Bastioni kõrgeima tasandi haiglas. Ta on auastmelt major. 

Meren on Eesti Reservohvitseride Kogu arstide sektsiooni esimees, Briti sõjakirurgia seltsi ja Soome torakaalkirurgia seltsi liige ning NATO rahvusvahelise meditsiiniohvitseride organisatsiooni Eestit esindav delegaat. 2011. aastal pälvis ta Eesti Punase Risti III klassi teenetemärgi Eesti sõjakirurgia tänapäevasele NATO tasemele viimise eest.

Ta on Tallinna Arstide Liidu liige; 2014. aastast on ta kuulunud liidu juhatusse ja on ka 2023. aastal valitud juhatuse liige.

## Poliitiline tegevus

Meren oli aastatel 2000–2009 Reformierakonna liige. 2002. aasta kohalike omavalitsuste valimistel oli ta valimisliidu Tasakaal kandidaat Harjumaal Harku vallas. Ta sai 25 häält ja valituks ei osutunud.

2014. aastal astus Meren erakonda Isamaa ja Res Publica Liit, olles juba 2013. aastal kandideerinud selle erakonna nimekirjas kohalike omavalitsuste valimistel Tallinnas Kristiine linnaosas, kus tema poolt hääletas 498 valijat (ta sai 3,1% häältest). Ta kandideeris ka 2017. aasta kohalike omavalitsuste valimistel, sai 45 häält ja valituks ei osutunud. 2021. aasta kohalike omavalitsuste valimistel kandideeris ta Põhja-Tallinna linnaosas.

2015. aastal kandideeris ta Riigikokku, sai 292 häält ega osutunud valituks. 2023. aasta Riigikogu valimistel kogus ta valimisringkonnas nr 1 (Haabersti, Põhja-Tallinn ja Kristiine) 199 häält ning ei osutunud valituks.

## Tunnustus
* 2011 Eesti Punase Risti III klassi teenetemärk

## Fotoraamat
Tiit Meren on koostanud fotoraamatu "Kaagjärve Veenus" (Argo, 2019), mis sisaldab 120 aasta taguseid aktifotosid Eesti naistest. 

"Toonases Eesti külaühiskonnas oli paljas naiseihu tabuteema. Missugust psühholoogioskust pidi fotograaf omama, et modell oli nõus poseerima!" on Meren neid ajaloolisi fotosid kommenteerinud. Tema pere maakodu pööningult leitud ülesvõtete autorid on Johannes ja Karl Lukin. Lisaks aktidele leidus sõja üle elanud peidikus klaasidel fotonegatiive pulmadest, leerist, matustest, koolist. Raamatut koostades ei piirdunud Meren leitud piltidega, vaid täiendas neid muuseumidest ja vanematelt inimestelt kogutud lugudega toonase eluolu ja elujärje kohta.

## Isiklikku
Tiit Mereni isa oli günekoloogiakirurg Richard Meren (1913–1974) ja ema silmaarst Õilme Meren (1925–2002).

## Viited

## Välislingid
* Tiit Meren ETV telesaates "Kahekõne" Saatejuht Indrek Treufeldt, saate esmaeeter: 3. veebruar 2011
* Tiit Meren raadiosaates "Kukul külas" Kuku Raadio, 30. oktoober 2011
* Tiit Meren ETV telesaates "Tähelaev" Saatejuht Diana Lorents, saate esmaeeter: 5. mai 2013
* Tiit Mereni elulugu Taastava Kirurgia Kliiniku kodulehel
* Marilin Vikat. Afganistani kogemusega kirurg Tiit Meren: on olnud kahtlus, et äkki läheb Eestis kaitsemeditsiini vaja Postimees/Tervis, 27. veebruar 2022
* Jürgen Fogel. Doktor Tiit Meren: COVID ja sõda Ukrainas õpetasid inimestele, et iga päev ei lähe elu paremaks Pealinn.ee, 2. veebruar 2023
* Mirjam Esperk. Tiit Meren: sõja korral võidakse hävitada meie suurhaiglad koos personaliga Lege Artis, veebruar 2024